ENUPKLAPKLA 10
Nyi yí sɛnsɛn xomumɛtɔ nyiɔ?
So keke blema mɛ yí Yehowa ji mɔ xomu ɖekaɖeka le bɔnɔ doju yí adonɔ ŋsɛn wowo ɖekiwo le gbɔngbɔnmɛ koɖo ɖekawawa ci yí le wo mɛ. (2 Ese Wema 6:6, 7) Eyi taɖo Yehowa Kunuɖetɔwo ɖo gamɛ ɖe ɖɛ koŋ yí sɔ wanɔ sɛnsɛn xomumɛtɔ kwɛshila ɖeshiaɖe doju: Wokplanɔ Bibla mɛ nyɔci ɖeka ci yí sɔ koɖo wowo gbɔngbɔnmɛ ӡanwo cucucu le jijɔ mɛ. Nɔ èle eo ɖekɛ can ɔ, àtɛnŋ azan gamɛ lɔ asɔ kpla nu so Mawu nu le Bibla mɛ.
Sɛnsɛn xomumɛtɔ nanɔ wotenɔ gogo Yehowa doji. Bibla nu mɔ: “mí gogo Mawu nɔ Mawu a gogo mí.” (Ӡaki 4:8) Mìajeshi Yehowa nywiɖe wu nɔ mìkplanɔ nu so yinɔnɔmɛwo koɖo yinuwanawo nu kitokito le Bibla mɛ. Emɔ fafɛ ci ji míato atɔ sɛnsɛn xomumɛtɔ lɔ ji yí nyi mɔ míazan akpa ɖe nɔ gamɛ lɔ asɔ hlɛn Bibla doju. Míatɛnŋ akplɔ Bibla hlɛnhlɛn ɖoɖo ci yí wowa do Kristotɔwo Ƒe Agbenɔnɔ Kple Subɔsubɔdɔ Kpekpea Ƒe Nusrɔ̃gbalẽ lɔ mɛ kwɛshila ɖeshiaɖe. Míatɛnŋ ama akpa ci yí míahlɛn nɔ xomu lɔ mɛ tɔ ɖekaɖeka keŋ akan seŋ so enu yoyu ciwo yí míkpla le Ŋwlɛnŋwlɛn lɔwo mɛ nu.
Sɛnsɛn xomumɛtɔ nanɔ ɖekawawa ci yí le xomu lɔ mɛ sɛnnɔŋ doji. Nɔ asu koɖo ashi, alo jilawo koɖo ɖeviwo kplanɔ Bibla dojuɔ, ana ɖekawawa ci yí le xomu lɔ mɛ asɛnŋ doji. Sɛnsɛn xomumɛtɔ ɖo anyi jijɔ hwenu ci yí amɛshiamɛ akpɔnɔ mɔ nɔ veviɖe. Jilawo atɛnŋ acan enyɔci ci yí asɔ koɖo exwe ci yí ɖevi lɔwo ɖo. Míatɛnŋ akpɔ enyɔci cɛwo le Gbetakpɔxɔ koɖo Nyɔ! mɛ, alo le jw.org ji. Xomu lɔ atɛnŋ akpɔ jw televiӡiɔn (tv.jw.org) ɖoɖo ɖeka keŋ akan seŋ so nu. Jilawo atɛnŋ axo nuxu so lé wowo viwo awɛ anɔ te do cukaɖa ciwo yí wodonɔ go le suklu nu. Míatɛnŋ aji ha ciwo woavaji le bɔbɔwo mɛ. Nɔ míɖe gbɔɔ, míatɛnŋ aɖu alo anu enudojijɔnamɛ ɖewo hweɖewo nu.
Nɔ xomuwo zannɔ gamɛ vevi cɛ yí sɔ sɛnnɔ Yehowa doju kwɛshila ɖeshiaɖeɔ, ana xomu lɔ mɛ tɔwo akpɔnɔ jijɔ do Mawu Nyɔ lɔ kplakpla nu, yí woakpɔ nyɔna sugbɔwo le mɛ.—Ehajiji Wema 1:1-3.
Nyi yí taɖo mìɖo gamɛ ɖe ɖɛ koŋ nɔ sɛnsɛn xomumɛtɔɔ?
Lé jilawo awɛ yí xomu lɔ akpɔ jijɔ le sɛnsɛn lɔ hwenuɔ?
ibo_Latn fon_Latn fon_Latn ewe_Latn ewe_Latn fon_Latn ewe_Latn fon_Latn